**Noaptea fiilor Lunii**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Revii ades pe țărmul unde marea,

cu valuri tainice, mângâietoare,

alintă stânci a căror nemișcare,

e-o rugă înspre cer, voind salvarea.

Același loc, adăpostit de-o stâncă,

te-atrage înspre el ca într-o vrajă

ce te conduce dincolo de plajă,

spre liniștea ascunsă și adâncă.

Fiica mării ești, născută-n ape,

crescută pe talazuri, printre spume,

în mări uitate-n margine de lume,

venită-n noaptea sacră să se-adape

din fructele iubirii neștiute

decât de cei ca tine, fii Lunii,

voi, descendenți de seamă ai minunii

ce s-a-ntâmplat în vremile trecute

când Soarele, îndrăgostit de Lună,

a reușit aici să o iubească,

luînd înfățișare omenească,

uitând, în noaptea-ceea să apună.